เรียนสอบถามอาการและคำแนะนำค่ะ..ช่วงที่ท้องลูกคนที่ 2 ในไตรมาสสุดท้ายดิฉันไม่สามารถเบ่งอุจจาระได้เนื่องจากเสี่ยงคลอดก่อนกำหนดและเจ็บมาก เลยเลือกใช้วิธีสวนกระตุ้น หลังคลอดด้วยนิสัยการรับประทานเป็นคนไม่ทานผักและทานน้ำน้อย ทำให้ท้องผูกอยู่แล้ว แล้วไม่มีเวลาในการนั่งในห้องน้ำนานๆวันไหนอึดอัดแล้วเร่งรีบ จึงสวนอุจจาระเพื่อให้ขับถ่าย ผ่านมาเป็นระยะเวลา1 ปี ช่วง1เดือนที่ผ่านมาการสวนเริ่มไม่มีผลในการกระตุ้น เนื่องจากสวนก็ไม่ออก ออกมาก็ออกนิดเดียว แล้วเริ่มมีมูกขาวๆออกมาแทน 3 วันที่ผ่านมาจึงเริ่มทานยาถ่าย แต่อุจจาระก็ออกมาเป็นลำเล็กๆ แล้วรู้สึกออกไม่หมด ปวดถ่ายหน่วงๆตลอดเวลาแต่เบ่งไม่ออก บิดท้อง มวนท้อง อืดๆ ผายลมบ่อย นั่งเบ่งออกมาแต่มูกขาวๆ เริ่มมีเวียนหัว และอาเจียน กินไปแล้วก็นั่งปวดท้อง แน่นๆอยากจะอาเจียน เริ่มมีไข้ต่ำๆ น้ำหนักลดเยอะมากซูบไปเลยค่ะ ไม่ค่อยมีแรง อยากไปหามากแต่ต้องทำงานตลอดหยุดไม่ได้ มีเวลาว่างวันอังคาร อยากสอบถามว่าอาการแบบนี้อันตรายไหมคะ แล้วควรพยุงอาการให้ถึงวันอังคารอย่างไรเพราะทานอะไรไม่ค่อยได้เลย แล้วควรพบแพทย์เฉพาะทางไหมคะ หรือหาแค่อายุรแพทย์ก็ได้ ขอคำแนะนำหน่อยค่ะ ขอบค่ะ
สวัสดีค่ะหากมีอาการท้องผูกเรื้อรังร่วมกับมีอาการท้องอืด มวนท้อง ปวดบิดท้อง คลื่นไส้อาเจียน น้ำหนักลด มีไข้ ไม่มีแรง แนะนำให้รีบไปพบแพทย์นะคะ ควรจะได้รับการตรวจร่างกายและประเมินหาสาเหตุโดยละเอียดค่ะ สาเหตุเกิดได้ตั้งแต่ เป็นอาการท้องผูกธรรมดา การติดเชื้อที่ลำไส้ หรือเนื้องงอกหรือมะเร็งลำไส้ค่ะ เบื้องต้นอาจจะรับประทานยาตามอาการค่ะ เช่น หากมีไข้อาจจะรับประทานยาพาราเซตามอล หากมีอาการคลื่นไส้ เวียนศีรษะ อาจจะรับประทานยาแก้คลื่นไส้อาเจียนนอกพัก และรับประทานน้ำเกลือแร่เพื่อไม่ให้ร่างกายขาดน้ำหรือเกลือแร่ค่ะควรแจ้งที่ทำงานนะคะว่าจำเป็นต้องไปตรวจร่างกายแล้วค่ะ โดยสามารถพบอายุรแพทย์หรือแพทย์เฉพาะทางโรคระบบทางเดินอาหารก็ได้ค่ะ ทั้งนี้ควรเล่าอาการให้คุณฟังโดยละเอียดค่ะ